[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 17.7.2008

COM(2008) 474 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την παράταση της ισχύος του οριστικού δασμού αντιντάμπινγκ που επιβλήθηκε με τον κανονισμό (ΕΚ) αριθ. 2074/2004 του Συμβουλίου στις εισαγωγές ελαφρώς τροποποιημένων μηχανισμών με δακτυλίους για το δέσιμο φύλλων καταγωγής Λαϊκής Δημοκρατίας της Κίνας και τον τερματισμό της έρευνας όσον αφορά την πιθανή καταστρατήγηση των μέτρων αντιντάμπινγκ που επιβλήθηκαν με τον κανονισμό (ΕΚ) αριθ. 2074/2004 του Συμβουλίου στις εισαγωγές ορισμένων μηχανισμών με δακτυλίους για το δέσιμο φύλλων καταγωγής Λαϊκής Δημοκρατίας της Κίνας μέσω εισαγωγών ορισμένων μηχανισμών με δακτυλίους που αποστέλλονται από την Ταϊλάνδη, είτε δηλώνονται ως καταγωγής Ταϊλάνδης είτε όχι

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της πρότασης

- Αιτιολόγηση και στόχοι της πρότασης

Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, της 21ης Δεκεμβρίου 2005, («ο βασικός κανονισμός»).

- Γενικό πλαίσιο

Η παρούσα πρόταση υποβάλλεται στο πλαίσιο της εφαρμογής του βασικού κανονισμού και αποτελεί προϊόν έρευνας που διεξήχθη σύμφωνα με τις προβλεπόμενες στον βασικό κανονισμό ουσιαστικές και διαδικαστικές απαιτήσεις.

- Ισχύουσες διατάξεις στον τομέα που καλύπτει η πρόταση

Κανονισμός (ΕΚ) αριθ. 2074/2004 του Συμβουλίου για την επιβολή οριστικού δασμού αντιντάμπινγκ στις εισαγωγές ορισμένων μηχανισμών με δακτυλίους για το δέσιμο φύλλων καταγωγής Λαϊκής Δημοκρατίας της Κίνας (ΛΔΚ).

- Συνέπεια με άλλες πολιτικές και στόχους της Ένωσης

Άνευ αντικειμένου.

2. Διαβουλεύσεις με τα ενδιαφερόμενα μέρη και εκτίμηση επιπτώσεων

- Διαβουλεύσεις με τα ενδιαφερόμενα μέρη

Τα ενδιαφερόμενα μέρη τα οποία αφορά η διαδικασία είχαν ήδη τη δυνατότητα να υποστηρίξουν τα συμφέροντά τους κατά τη διάρκεια της έρευνας, σύμφωνα με τις διατάξεις του βασικού κανονισμού.

- Συγκέντρωση και χρήση εμπειρογνωμοσύνης

Δεν χρειάστηκε να χρησιμοποιηθεί εξωτερική εμπειρογνωμοσύνη.

- Εκτίμηση επιπτώσεων

Η παρούσα πρόταση προκύπτει από την εκτέλεση του βασικού κανονισμού.

Ο βασικός κανονισμός δεν προβλέπει γενική εκτίμηση επιπτώσεων, αλλά περιέχει πλήρη κατάλογο των όρων που πρέπει να εκτιμηθούν.

3. Νομικά στοιχεία της πρότασης

- Συνοπτική παρουσίαση της προτεινόμενης δράσης

Στις 6 Δεκεμβρίου 2007 η Επιτροπή κίνησε διαδικασία έρευνας όσον αφορά την πιθανή καταστρατήγηση των μέτρων αντιντάμπινγκ που επιβλήθηκαν με τον κανονισμό (ΕΚ) αριθ. 2074/2004 του Συμβουλίου στις εισαγωγές ορισμένων μηχανισμών με δακτυλίους για το δέσιμο φύλλων («ΜΔΦ») καταγωγής ΛΔΚ, μέσω εισαγωγών ορισμένων μηχανισμών με δακτυλίους για το δέσιμο φύλλων που αποστέλλονται από την Ταϊλάνδη, ανεξάρτητα από το αν είναι ελαφρώς τροποποιημένοι και δηλώνονται ως καταγωγής Ταϊλάνδης, και μέσω εισαγωγών ορισμένων ελαφρώς τροποποιημένων ΜΔΦ καταγωγής ΛΔΚ και για την υποβολή των εν λόγω εισαγωγών σε καταγραφή.

Από την έρευνα διαπιστώθηκε ότι υπήρχε πραγματική παραγωγή ΜΔΦ στην Ταϊλάνδη η οποία αντιπροσώπευε το 100% των εισαγωγών της Κοινότητας από την Ταϊλάνδη, όπως συνάγεται από τα στοιχεία της Eurostat. Κρίθηκε, συνεπώς, ότι δεν πραγματοποιούνταν μεταφορτώσεις ΜΔΦ μέσω Ταϊλάνδης κατά την περίοδο έρευνας και, ως εκ τούτου, προτείνεται να τερματιστεί η έρευνα για πιθανή καταστρατήγηση όσον αφορά την Ταϊλάνδη.

Η έρευνα, ωστόσο, αποκάλυψε ότι ορισμένοι ΜΔΦ καταγωγής ΛΔΚ είχαν υποστεί ελαφρές τροποποιήσεις με στόχο να υπαχθεί το εξεταζόμενο προϊόν σε κωδικούς του δασμολογίου που δεν υπόκεινται σε μέτρα. Διαπιστώθηκε επίσης ότι οι τροποποιήσεις δεν αλλοίωναν τα βασικά χαρακτηριστικά και τις χρήσεις του υπό εξέταση προϊόντος. Επιπλέον, διαπιστώθηκε ότι η ελαφρά τροποποίηση του προϊόντος επέφερε μεταβολή του τρόπου διεξαγωγής των εμπορικών συναλλαγών και ότι δεν υπήρχε άλλη επαρκής αιτία ή οικονομική αιτιολόγηση πέραν της επιβολής δασμού αντιντάμπινγκ. Ακόμη, υπήρχαν αποδεικτικά στοιχεία για το ότι η εν λόγω πρακτική υπονόμευε τα επανορθωτικά αποτελέσματα σε όρους τιμών και όγκου συναλλαγών και διαπιστώθηκε η ύπαρξη ντάμπινγκ σε σχέση με την προηγούμενη κανονική αξία του ομοειδούς προϊόντος.

Κατά συνέπεια, καλείται το Συμβούλιο να εγκρίνει την επισυναπτόμενη πρόταση κανονισμού που παρατείνει την ισχύ των δασμών στους ελαφρώς τροποποιημένους ΜΔΦ καταγωγής ΛΔΚ.

- Νομική βάση

Κανονισμός (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου της 21ης Δεκεμβρίου 2005.

- Αρχή της επικουρικότητας

Η πρόταση υπάγεται στην αποκλειστική αρμοδιότητα της Κοινότητας. Κατά συνέπεια, δεν εφαρμόζεται η αρχή της επικουρικότητας.

- Αρχή της αναλογικότητας

Η πρόταση συνάδει με την αρχή της αναλογικότητας για τον ακόλουθο λόγο:

Η μορφή δράσης περιγράφεται στον προαναφερόμενο βασικό κανονισμό και δεν παρέχει δυνατότητα έκδοσης εθνικών αποφάσεων. Στοιχεία σχετικά με τον τρόπο με τον οποίο θα περιοριστούν στο ελάχιστο η οικονομική επιβάρυνση και ο διοικητικός φόρτος που θα αναλάβουν η Κοινότητα, οι εθνικές αρχές, οι περιφερειακές και τοπικές αρχές, οι οικονομικοί παράγοντες και οι πολίτες και θα διασφαλιστεί ότι είναι αναλογικά προς το στόχο της πρότασης: άνευ αντικειμένου.

- Επιλογή μέσων

Προτεινόμενο μέσο: κανονισμός.

Η προσφυγή σε άλλα μέσα δεν θα ήταν σκόπιμη, διότι ο βασικός κανονισμός δεν προβλέπει εναλλακτικές λύσεις.

4. Δημοσιονομικές επιπτώσεις

Η πρόταση δεν έχει επιπτώσεις στον κοινοτικό προϋπολογισμό.

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την παράταση της ισχύος του οριστικού δασμού αντιντάμπινγκ που επιβλήθηκε με τον κανονισμό (ΕΚ) αριθ. 2074/2004 του Συμβουλίου στις εισαγωγές ελαφρώς τροποποιημένων μηχανισμών με δακτυλίους για το δέσιμο φύλλων καταγωγής Λαϊκής Δημοκρατίας της Κίνας και τον τερματισμό της έρευνας όσον αφορά την πιθανή καταστρατήγηση των μέτρων αντιντάμπινγκ που επιβλήθηκαν με τον κανονισμό (ΕΚ) αριθ. 2074/2004 του Συμβουλίου στις εισαγωγές ορισμένων μηχανισμών με δακτυλίους για το δέσιμο φύλλων καταγωγής Λαϊκής Δημοκρατίας της Κίνας μέσω εισαγωγών ορισμένων μηχανισμών με δακτυλίους που αποστέλλονται από την Ταϊλάνδη, είτε δηλώνονται ως καταγωγής Ταϊλάνδης είτε όχι

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[1] («ο βασικός κανονισμός»), και ιδίως το άρθρο 13,

την πρόταση που υπέβαλε η Επιτροπή, ύστερα από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

1. ΔΙΑΔΙΚΑΣΙΑ

1.1. Ισχύοντα μέτρα

(1) Με τον κανονισμό (ΕΚ) αριθ. 119/97[2] (αρχικός κανονισμός), το Συμβούλιο επέβαλε οριστικούς δασμούς αντιντάμπινγκ με συντελεστή κυμαινόμενο από 32,5% έως 39,4% στις εισαγωγές ορισμένων μηχανισμών με δακτυλίους για το δέσιμο φύλλων (ΜΔΦ) καταγωγής Λαϊκής Δημοκρατίας της Κίνας (ΛΔΚ). Οι δασμοί αυτοί εφαρμόστηκαν σε ΜΔΦ διαφορετικούς από εκείνους με 17 ή 23 δακτυλίους, ενώ στους ΜΔΦ με 17 και 23 δακτυλίους εφαρμόστηκε δασμός ίσος με τη διαφορά μεταξύ της ελάχιστης τιμής εισαγωγής (ΕΤΕ) των 325 ευρώ ανά 1.000 τεμάχια και της τιμής «ελεύθερο στα κοινοτικά σύνορα» πριν από τον εκτελωνισμό, στις περιπτώσεις που η τελευταία αυτή τιμή ήταν χαμηλότερη από την ΕΤΕ.

(2) Με τον κανονισμό (ΕΚ) αριθ. 2100/2000[3], το Συμβούλιο, ύστερα από σχετική έρευνα βάσει του άρθρου 12 του βασικού κανονισμού, τροποποίησε και αύξησε τους προαναφερθέντες δασμούς για ορισμένους ΜΔΦ εκτός από εκείνους με 17 ή 23 δακτυλίους. Οι τροποποιημένοι δασμοί κυμάνθηκαν μεταξύ 51,2% έως 78,8%

(3) Μετά τη διαδικασία επανεξέτασης κατά τη λήξη της ισχύος του μέτρου (διαδικασία επανεξέτασης), βάσει του άρθρου 11 παράγραφος 2 του βασικού κανονισμού, το Συμβούλιο παρέτεινε τα ισχύοντα μέτρα αντιντάμπινγκ για τέσσερα έτη με τον κανονισμό (ΕΚ) αριθ. 2074/2004[4].

(4) Την 1η Ιουλίου 2004, μετά την έρευνα για ενδεχόμενη καταστρατήγηση βάσει του άρθρου 13 του βασικού κανονισμού, η εφαρμογή των μέτρων επεκτάθηκε στις εισαγωγές ορισμένων ΜΦΔ που αποστέλλονται από το Βιετνάμ[5].

(5) Στις 24 Δεκεμβρίου 2004, με τον κανονισμό (ΕΚ) 2231/2004[6], η Επιτροπή τερμάτισε έρευνα για ενδεχόμενη καταστρατήγηση όσον αφορά τις εισαγωγές ορισμένων ΜΔΦ που αποστέλλονται από την Ταϊλάνδη, διότι διαπιστώθηκε ότι υπήρχε πραγματική παραγωγή ΜΔΦ στην Ταϊλάνδη, η οποία αντιπροσώπευε το 100% των κοινοτικών εισαγωγών από την Ταϊλάνδη κατά την περίοδο της έρευνας.

(6) Στις 12 Ιανουαρίου 2006, ύστερα από έρευνα για καταστρατήγηση βάσει του άρθρου 13 του βασικού κανονισμού, επεκτάθηκε η εφαρμογή των μέτρων στις εισαγωγές ορισμένων ΜΔΦ που αποστέλλονται από τη Λαϊκή Δημοκρατία του Λάος[7].

(7) Στις 6 Δεκεμβρίου 2007, με τον κανονισμό (ΕΚ) αριθ. 1434/2007[8] («κανονισμός για την έναρξη έρευνας»), η Επιτροπή ξεκίνησε έρευνα βάσει του άρθρου 13 παράγραφος 3 του βασικού κανονισμού για την πιθανή καταστρατήγηση των μέτρων αντιντάμπινγκ που επιβλήθηκαν με τον κανονισμό (ΕΚ) αριθ. 2074/2004 του Συμβουλίου στις εισαγωγές ορισμένων ΜΔΦ καταγωγής ΛΔΚ μέσω εισαγωγών ορισμένων ΜΔΦ που αποστέλλονται από την Ταϊλάνδη, ανεξάρτητα από το αν είναι ελαφρώς τροποποιημένοι και αν δηλώνονται ως καταγωγής Ταϊλάνδης ή όχι, και μέσω εισαγωγών ορισμένων ελαφρώς τροποποιημένων ΜΔΦ καταγωγής ΛΔΚ και για την υποβολή των εν λόγω εισαγωγών σε καταγραφή.

1.2. Αίτηση

(8) Η διαδικασία έρευνας για ενδεχόμενη καταστρατήγηση κινήθηκε ύστερα από την υποβολή σχετικής αίτησης από την Ring Alliance Ringbuchtechnik GmbH, η οποία περιείχε επαρκή εκ πρώτης όψεως αποδεικτικά στοιχεία για το ότι τα μέτρα αντιντάμπινγκ καταστρατηγούνται μέσω της ελαφράς τροποποίησης του υπό εξέταση προϊόντος, με σκοπό την κατάταξή του σε τελωνειακούς κωδικούς που κανονικά δεν υπόκεινται σε μέτρα, χωρίς η εν λόγω τροποποίηση να επηρεάζει τα βασικά χαρακτηριστικά του υπό εξέταση προϊόντος. Επιπλέον, η αίτηση περιείχε επαρκή εκ πρώτης όψεως αποδεικτικά στοιχεία καταστρατήγησης των μέτρων με τη μεταφόρτωση του εν λόγω προϊόντος στην Ταϊλάνδη, είτε είναι ελαφρώς τροποποιημένο ή όχι.

1.3. Υπό εξέταση προϊόν

(9) Το υπό εξέταση προϊόν είναι, όπως ορίζεται στον κανονισμό αριθ. 2074/2004, ορισμένοι ΜΔΦ που επί του παρόντος υπάγονται στον κωδικό ΣΟ ex 8305 10 00. Οι εν λόγω ΜΔΦ αποτελούνται από δύο ορθογώνια χαλύβδινα φύλλα ή σύρματα τα οποία φέρουν τουλάχιστον τέσσερις ημιδακτυλίους από χαλύβδινο σύρμα προσαρμοσμένους σε αυτά και συγκρατούνται μαζί με χαλύβδινο κάλυμμα. Οι μηχανισμοί αυτοί μπορούν να ανοίγουν είτε με το τράβηγμα των ημιδακτυλίων είτε με μικρό χαλύβδινο μηχανισμό ώθησης στερεωμένο πάνω στον ΜΔΦ.

1.4. Έρευνα

(10) Η Επιτροπή ενημέρωσε επισήμως τις αρχές της ΛΔΚ και της Ταϊλάνδης, τους παραγωγούς-εξαγωγείς της Ταϊλάνδης και της ΛΔΚ καθώς και τους κοινοτικούς εισαγωγείς οι οποίοι ήταν γνωστοί στην Επιτροπή κατά την έναρξη της έρευνας. Απέστειλε ερωτηματολόγια προς τους παραγωγούς-εξαγωγείς της Ταϊλάνδης και της ΛΔΚ και στους κοινοτικούς εισαγωγείς. Τα ενδιαφερόμενα μέρη είχαν τη δυνατότητα να υποβάλουν γραπτώς τις απόψεις τους και να ζητήσουν ακρόαση εντός της προθεσμίας που καθορίζεται στον κανονισμό για την έναρξη έρευνας.

(11) Ένας παραγωγός-εξαγωγέας στην Ταϊλάνδη, ο συνδεδεμένος με αυτόν κινέζος παραγωγός-εξαγωγέας και η μητρική εμπορική εταιρεία απάντησαν πλήρως στο ερωτηματολόγιο καθώς και ένας άλλος κινέζος παραγωγός-εξαγωγέας μαζί με την μητρική εμπορική εταιρεία του που έχει έδρα το Χονγκ-Κονγκ. Στο ερωτηματολόγιο απάντησαν επίσης και έξι κοινοτικοί εισαγωγείς. Η Επιτροπή διενήργησε επιτόπου ελέγχους στις εγκαταστάσεις των ακόλουθων εταιρειών:

- Thai Stationery Industry Co. Ltd, Thailand («TSI»),

- Wah Hing Stationery Manufactory Limited, Hong Kong («WHS»).

- Wah Hing Stationery Manufactory Limited, Pan Yu Shi, Guangzhou, PRC,

- World Wide Stationery Manufacturing Co. Ltd., Hong Kong,

- Donghguan Humen Nanzha World Wide Stationery Manufacturing Co. Ltd., PRC.

1.5. Περίοδος έρευνας

(12) Η έρευνα κάλυψε την περίοδο από την 1η Οκτωβρίου 2006 έως την 30ή Σεπτεμβρίου 2007 (στο εξής «ΠΕ»). Συγκεντρώθηκαν στοιχεία για την περίοδο από το 2004 μέχρι το τέλος της ΠΕ για να εξεταστεί η εικαζόμενη αλλαγή του τρόπου διεξαγωγής των εμπορικών συναλλαγών.

2. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

2.1. Ελαφρώς τροποποιημένοι ΜΔΦ

2.1.1. Βασικά χαρακτηριστικά

(13) Η έρευνα αποκάλυψε ότι ο ένας από τους δύο συνεργαζόμενους κινέζους παραγωγούς-εξαγωγείς παρήγε ελαφρώς τροποποιημένους ΜΔΦ. Η τροποποίηση συνίστατο στην αλλαγή του ορθογώνιου σχήματος των φύλλων με την χρήση λοξοτομημένων φύλλων που έχουν οδοντώσεις και με την αποκοπή των άκρων των φύλλων, με αποτέλεσμα το σχήμα τους να μην είναι πλέον ορθογώνιο. Λοξοτόμηση είναι η αποκοπή ενός κομματιού του φύλλου με τη μορφή στήλης. Τα προϊόντα αυτού του συγκεκριμένου τύπου εντοπίστηκαν στην κοινοτική αγορά ως ΜΔΦ «κυματοειδούς κοπής».

(14) Διαπιστώθηκε επίσης ότι αυτή η τροποποίηση του υπό εξέταση προϊόντος έδωσε στους κοινοτικούς εισαγωγείς τη δυνατότητα να κατατάξουν αυτούς τους τύπους του προϊόντος σε κωδικούς του TARIC οι οποίοι δεν υπόκεινται σε μέτρα, και ιδίως στον κωδικό TARIC 8305 10 00 90, ο οποίος υπήρχε μέχρι που τέθηκε σε ισχύ ο κανονισμός (ΕΚ) αριθ. 1434/2007.

(15) Στη συνέχεια διερευνήθηκε κατά πόσο η αναφερόμενη στην αιτιολογική σκέψη 13 τροποποίηση αλλοίωσε τα βασικά χαρακτηριστικά του υπό εξέταση προϊόντος. Διαπιστώθηκε ότι οι ελαφρώς τροποποιημένοι ΜΔΦ είναι λίγο διαφορετικοί ως προς το σχήμα των φύλλων, αλλά η τροποποίηση αυτή δεν αλλάζει τα βασικά χαρακτηριστικά του υπό εξέταση προϊόντος. Πράγματι, ο ελαφρά τροποιημένος ΜΔΦ εξακολουθεί να αποτελείται από δύο φύλλα με τουλάχιστον τέσσερις ημιδακτύλιους οι οποίοι είναι προσαρμοσμένοι σε αυτά και συγκρατούνται με ένα χαλύβδινο κάλυμμα. Επίσης, οι μηχανισμοί ανοίγματος παραμένουν ίδιοι εφόσον και τα δύο προϊόντα μπορούν να ανοίγουν είτε με τράβηγμα των ημιδακτυλίων είτε με μηχανισμό ώθησης.

(16) Ακόμη, υπήρχαν μόνο μικρές αλλαγές στα φύλλα, διότι σε διαφορετική περίπτωση οι αλλαγές αυτές θα εμπόδιζαν τη σωστή λειτουργία των ελαφρώς τροποποιημένων ΜΔΦ ως προς την ένταση και την δύναμη πρόσφυσης.

(17) Υπενθυμίζεται ότι στην κοινοτική αγορά διατίθεται ένας μεγάλος αριθμός (αρκετές εκατοντάδες) διαφορετικών τύπων ΜΔΦ που διαφέρουν μεταξύ τους ως προς ορισμένα χαρακτηριστικά, όπως το πλάτος της βάσης, ο τύπος του μηχανισμού, ο αριθμός δακτυλίων, ο μηχανισμός ανοίγματος κλπ. Στις προηγούμενες έρευνες, ωστόσο, θεωρήθηκε ότι όλοι αυτοί οι τύποι των ΜΔΦ συνιστούν ένα ενιαίο προϊόν, διότι διαπιστώθηκε ότι όλοι οι τύποι του προϊόντος έχουν τα ίδια βασικά φυσικά και τεχνικά χαρακτηριστικά και ότι είναι σε μεγάλο βαθμό εναλλάξιμοι μεταξύ τους. Διαπιστώθηκε ακόμη ότι αυτή η μάλλον ήσσονος σημασίας διαφορά στην εμφάνιση των ΜΔΦ δεν ήταν αρκετά σημαντική ώστε να θεωρηθεί ότι τα ομοειδή προϊόντα είναι διαφορετικά. Κατά συνέπεια, εξάγεται το συμπέρασμα ότι όλοι οι ΜΔΦ αποτελούν ένα ενιαίο προϊόν για τους σκοπούς της παρούσας έρευνας.

(18) Βάσει των ανωτέρω, κρίθηκε ότι τα ελαφρώς τροποποιημένα προϊόντα με λοξοτμημένα φύλλα πρέπει να καλύπτονται από τον ορισμό του υπό εξέταση προϊόντος, διότι αυτή η τροποποίηση δεν αλλοιώνει τα βασικά χαρακτηριστικά του.

2.1.2. Μεταβολή του τρόπου διεξαγωγής των εμπορικών συναλλαγών

(19) Οι εισαγωγές στην Κοινότητα των ελαφρώς τροποποιημένων προϊόντων άρχισαν το 2003 μετά την έναρξη της έρευνας επανεξέτασης κατά τη λήξη ισχύος των μέτρων που επιβλήθηκαν στις εισαγωγές ΜΔΦ καταγωγής ΛΔΚ.

(20) Αυτός ο τύπος ΜΔΦ σχεδιάστηκε ύστερα από αίτηση μιας επιχείρησης στην Κοινότητα και, σύμφωνα με τις πληροφορίες που έχει στη διάθεσή της η Επιτροπή, οι εισαγωγές άρχισαν το δεύτερο εξάμηνο του 2003. Κατά την περίοδο διενέργειας της τρέχουσας έρευνας διαπιστώθηκε ο ακόλουθος όγκος εισαγωγών: 3,8 εκατομμύρια τεμάχια ή περίπου 234 τόνοι το 2004, 2,7 εκατομμύρια τεμάχια ή περίπου 166 τόνοι το 2005, 4,3 εκατομμύρια τεμάχια ή περίπου 262 τόνοι το 2006 και 2,7 εκατομμύρια τεμάχια ή 167 τόνοι κατά την ΠΕ (που αντιπροσωπεύει το 1% της κοινοτικής κατανάλωσης).

(21) Με βάση τα ανωτέρω, θεωρείται ότι υπήρξε μεταβολή του τρόπου διεξαγωγής των εμπορικών συναλλαγών για τους ελαφρώς τροποποιημένους ΜΔΦ που εξήγαγε στην Κοινότητα ο κινέζος παραγωγός-εξαγωγέας κατά την περίοδο της έρευνας.

2.1.3. Μη ικανός αποχρών λόγος ή οικονομική δικαιολογία

(22) Όπως προαναφέρθηκε, η έρευνα αποκάλυψε ότι οι τροποποιήσεις που επήλθαν στο υπό εξέταση προϊόν ήταν τελείως ασήμαντες. Διαπιστώθηκε επίσης ότι, αν υπήρχε εξοικονόμηση στην χρήση της κύριας πρώτης ύλης λόγω της εργασίας λοξοτόμησης, αυτή η εξοικονόμηση ήταν αμελητέα (περίπου 2%). Ακόμη, κάθε ενδεχόμενη εξοικονόμηση στο επίπεδο της κατανάλωσης πρώτων υλών αντισταθμίστηκε σε μεγάλο βαθμό από τις δαπάνες για την προσαρμογή του μηχανολογικού εξοπλισμού για να αρχίσουν οι εργασίες λοξοτόμησης των φύλλων.

(23) Διαπιστώθηκε επίσης ότι όλες οι πωλήσεις του ελαφρώς τροποποιημένου προϊόντος πραγματοποιούνταν αποκλειστικά στην Κοινότητα και κυρίως στον επιχειρηματία με αίτηση του οποίου είχε σχεδιαστεί το προϊόν. Αυτό σημαίνει ότι οι ελαφρώς τροποποιημένοι ΜΔΦ έχουν ουσιαστικά έναν μόνο αγοραστή παγκοσμίως.

(24) Επιπλέον, ο όμιλος των επιχειρήσεων στον οποίο ανήκει ο κινέζος παραγωγός-εξαγωγέας δεν παράγει ΜΔΦ κυματοειδούς κοπής στην ταϊλανδέζικη θυγατρική του. Οι αντιπρόσωποι της TSI δήλωσαν σχετικά ότι δεν υπήρχε ζήτηση για προϊόντα αυτών των τύπων, εφόσον οι ΜΔΦ καταγωγής Ταϊλάνδης δεν υπόκεινται σε μέτρα αντιντάμπινγκ.

(25) Με βάση τα ανωτέρω, μπορεί να συναχθεί το συμπέρασμα ότι η μόνη οικονομική δικαιολογία για τη μεταβολή του τρόπου διεξαγωγής των εμπορικών συναλλαγών μεταξύ του κινέζου παραγωγού-εξαγωγέα και της Κοινότητας ως απόρροια της πρακτικής της ελαφράς τροποποίησης του υπό εξέταση προϊόντος ήταν η επιβολή των μέτρων αντιντάμπινγκ.

2.1.4. Υπονόμευση των επανορθωτικών αποτελεσμάτων του δασμού όσον αφορά τις τιμές ή/και τις ποσότητες των ομοειδών προϊόντων

(26) Από την προαναφερόμενη ανάλυση των εμπορικών ροών διαπιστώθηκε ότι η μεταβολή του τρόπου διεξαγωγής των κοινοτικών εισαγωγών συνδέεται με την ύπαρξη μέτρων αντιντάμπινγκ. Ενώ πριν επιβληθούν τα μέτρα δεν υπήρχαν εισαγωγές ελαφρώς τροποποιημένων ΜΔΦ στην κοινοτική αγορά, αυτές ανήλθαν σε 234 τόνους το 2004, σε 166 τόνους το 2005, σε 262 το 2006 και σε 167 τόνους κατά την ΠΕ, ποσότητες που αντιπροσωπεύουν το 1% της κοινοτικής κατανάλωσης.

(27) Η έρευνα αποκάλυψε ότι οι εισαγωγές ελαφρώς τροποποιημένων ΜΔΦ από την ΛΔΚ πραγματοποιούνταν σε επίπεδα τιμών χαμηλότερα από την τιμή εξαγωγής και σε πολύ χαμηλότερα από την κανονική αξία που διαπιστώθηκε κατά την περίοδο έρευνας.

(28) Με βάση τα παραπάνω εξάγεται το συμπέρασμα ότι η μεταβολή των εμπορικών ροών σε συνδυασμό με τις ασυνήθιστα χαμηλές τιμές των εξαγωγών ελαφρώς τροποποιημένων προϊόντων εξουδετέρωσαν τα επανορθωτικά αποτελέσματα των μέτρων αντιντάμπινγκ όσον αφορά και τον όγκο συναλλαγών και τις τιμές των ομοειδών προϊόντων.

2.1.5. Αποδεικτικά στοιχεία της ύπαρξης ντάμπινγκ σε σχέση με τις κανονικές αξίες που είχαν καθοριστεί στο παρελθόν για ομοειδή ή παρόμοια προϊόντα

(29) Σύμφωνα με το άρθρο 13 παράγραφος 1 του βασικού κανονισμού, εξετάστηκε αν υπήρχαν αποδεικτικά στοιχεία για την ύπαρξη ντάμπινγκ σε σχέση με την κανονική αξία που είχε καθοριστεί προηγουμένως για το ομοειδές προϊόν. Για το σκοπό αυτό, πραγματοποιήθηκε σύγκριση ανάμεσα στις τιμές εξαγωγής των ελαφρώς τροποιημένων ΜΔΦ του κινέζου παραγωγού-εξαγωγέα την περίοδο έρευνας και τις κανονικές αξίες οι οποίες διαπιστώθηκαν κατά τη διαδικασία επανεξέτασης για συγκρίσιμους τύπους προϊόντων. Κατά τη σύγκριση, οι διάφοροι τύποι του προϊόντος καθορίστηκαν με βάση το πλάτος της βάσης, τον τύπο του μηχανισμού, τον αριθμό των δακτυλίων, το μηχανισμό ανοίγματος και το μήκος.

(30) Για να είναι σωστή η σύγκριση μεταξύ της κανονικής αξίας και της τιμής εξαγωγής, έγιναν οι δέουσες αναπροσαρμογές, ώστε να ληφθούν υπόψη οι διαφορές που επηρεάζουν τις τιμές και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού.

(31) Σύμφωνα με το άρθρο 2 παράγραφοι 11 και 12 του βασικού κανονισμού, η σύγκριση της σταθμισμένης μέσης κανονικής αξίας, που καθορίστηκε κατά την αρχική έρευνα, με την σταθμισμένη μέση τιμή εξαγωγής που διαπιστώθηκε κατά την παρούσα ΠΕ, εκφρασμένη ως ποσοστό της τιμής CIF στα σύνορα της Κοινότητας πριν από τον εκτελωνισμό, κατέδειξε την ύπαρξη ντάμπινγκ πάνω από το όριο de minimis .

2.2. Ισχυρισμός περί μεταφόρτωσης μέσω Ταϊλάνδης

(32) Η TSI, ο μοναδικός εξαγωγέας ΜΔΦ στην Ταϊλάνδη, ιδρύθηκε το 1998, δηλαδή ένα έτος μετά την επιβολή δασμών αντιντάμπινγκ σε ορισμένους ΜΔΦ καταγωγής ΛΔΚ. Αυτή η εταιρεία είναι θυγατρική της WHS η οποία διαθέτει στην αγορά ΜΔΦ με έδρα το Χονγκ Κονγκ και κατέχει επίσης μία μονάδα παραγωγής ΜΔΦ στην ΛΔΚ. Όπως και κατά την προηγούμενη διερεύνηση πιθανής καταστρατήγησης, διαπιστώθηκε ότι οι εξαγωγές της TSI στην Κοινότητα κατά την ΠΕ αντιπροσώπευαν το 100% των κοινοτικών εισαγωγών από την Ταϊλάνδη, με βάση τα στοιχεία της Eurostat. Ως εκ τούτου, και εφόσον δεν υπήρχαν στοιχεία που να αποδεικνύουν το αντίθετο, εξήχθη το συμπέρασμα ότι η TSI ήταν ο μοναδικός εξαγωγέας ΜΔΦ στην Ταϊλάνδη.

(33) Από την έρευνα προέκυψε ότι τα έτη 2004, 2005, 2006 και την ΠΕ, η TSI παρήγε ΜΔΦ με τις ίδιες πρώτες ύλες (δηλαδή σπειροειδή ελατά χαλύβδινα φύλλα και σπειροειδές χαλύβδινο σύρμα). Επιπλέον, διαπιστώθηκε ότι η ποσότητα των πρώτων υλών που εισήγαγε η TSI ήταν αρκετή για να παραχθεί η ποσότητα των ΜΔΦ που εξήχθησαν στην Κοινότητα κατά την ΠΕ αλλά και κατά τη διάρκεια της εξεταζόμενης περιόδου. Κατά συνέπεια, εξήχθη το συμπέρασμα ότι η TSI έπρεπε να θεωρηθεί πραγματικός παραγωγός ορισμένων ΜΔΦ. Υπό αυτές τις συνθήκες, κρίθηκε ότι δεν πραγματοποιήθηκε μεταφόρτωση των ΜΔΦ μέσω Ταϊλάνδης κατά την ΠΕ.

(34) Επιπλέον, από την έρευνα δεν διαπιστώθηκε ότι η TSI παρήγε και εξήγε ελαφρώς τροποποιημένους ΜΔΦ στην Κοινότητα κατά την ΠΕ.

(35) Με βάση αυτά τα πορίσματα, κρίνεται επίσης ότι η εταιρεία που υποβλήθηκε σε έρευνα δεν πληρούσε τα κριτήρια του άρθρου 13 παράγραφος 2 του βασικού κανονισμού, εφόσον η TSI δεν ασκεί δραστηριότητες συναρμολόγησης. Το συμπέρασμα αυτό βασίζεται στην ερμηνεία του άρθρου 13 παράγραφος 2 ως lex specialis για τις δραστηριότητες συναρμολόγησης.

3. ΜΕΤΡΑ

(36) Με βάση τα ανωτέρω πορίσματα περί καταστρατήγησης κατά την έννοια του άρθρου 13 παράγραφος 1 του βασικού κανονισμού, η ισχύς των υφισταμένων μέτρων αντιντάμπινγκ κατά των εισαγωγών του υπό εξέταση προϊόντος καταγωγής ΛΔΚ πρέπει να επεκταθεί και στους ελαφρώς τροποποιημένους ΜΔΦ καταγωγής της ίδιας χώρας.

(37) Για το λόγο αυτό, τροποποιείται αντίστοιχα ο ορισμός του υπό εξέταση προϊόντος στο άρθρο 1 του κανονισμού (ΕΚ) αριθ. 2074/2004 του Συμβουλίου, έτσι ώστε να επεκταθεί η εφαρμογή των μέτρων στους ελαφρώς τροποποιημένους ΜΔΦ.

(38) Σύμφωνα με το άρθρο 13 παράγραφος 3 και το άρθρο 14 παράγραφος 5 του βασικού κανονισμού, που προβλέπουν ότι κάθε επέκταση μέτρων εφαρμόζεται κατά των καταγεγραμμένων εισαγωγών από την ημερομηνία καταγραφής, ο δασμός αντιντάμπινγκ πρέπει να εισπράττεται σε όλες τις εισαγωγές ΜΔΦ που αποτελούνται από δύο χαλύβδινα φύλλα ή σύρματα με τουλάχιστον τέσσερις ημιδακτυλίους από χαλύβδινο σύρμα που είναι προσαρμοσμένοι πάνω σε αυτά και συγκρατούνται με χαλύβδινο κάλυμμα, μπορούν να ανοίγουν είτε με το τράβηγμα των ημιδακτυλίων είτε με μικρό χαλύβδινο μηχανισμό ώθησης στερεωμένο στον ΜΔΦ, εκτός από εκείνους που αναφέρονται στο άρθρο 1 του κανονισμού (ΕΚ) αριθ. 2074/2004 και υπάγονται στον κωδικό ΣΟ ex 8305 10 00 (κωδικοί TARIC ex 8305 10 00 32 και ex 8305 10 00 39) και εισήχθησαν στην Κοινότητα με την καταγραφή που επέβαλε ο κανονισμός για την έναρξη έρευνας.

4. ΤΕΡΜΑΤΙΣΜΟΣ ΤΗΣ ΕΡΕΥΝΑΣ ΟΣΟΝ ΑΦΟΡΑ ΤΗΝ ΤΑΪΛΑΝΔΗ

(39) Με βάση τα πορίσματα που αφορούν την Ταϊλάνδη, πρέπει να τερματιστεί η έρευνα σχετικά με την ενδεχόμενη καταστρατήγηση των μέτρων αντιντάμπινγκ από τις εισαγωγές ορισμένων ΜΔΦ που αποστέλλονται από την Ταϊλάνδη.

5. ΑΠΟΚΑΛΥΨΗ ΠΛΗΡΟΦΟΡΙΩΝ

(40) Όλοι οι ενδιαφερόμενοι ενημερώθηκαν για τα βασικά γεγονότα και τις εκτιμήσεις που οδήγησαν στα ανωτέρω συμπεράσματα και κλήθηκαν να υποβάλουν τις παρατηρήσεις τους. Δεν ελήφθησαν παρατηρήσεις που θα μπορούσαν να οδηγήσουν στη μεταβολή των ανωτέρω συμπερασμάτων.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το άρθρο 1 παράγραφος 1 του κανονισμού (ΕΚ) αριθ. 2074/2004 του Συμβουλίου αντικαθίσταται από το ακόλουθο κείμενο: «Επιβάλλεται οριστικός δασμός αντιντάμπινγκ στις εισαγωγές ορισμένων μηχανισμών με δακτυλίους για το δέσιμο φύλλων που υπάγονται επί του παρόντος στον κωδικό ΣΟ ex 8305 10 00, καταγωγής Λαϊκής Δημοκρατίας της Κίνας. Για τους σκοπούς του παρόντος κανονισμού, οι μηχανισμοί με δακτυλίους για το δέσιμο φύλλων αποτελούνται από δύο ορθογώνια χαλύβδινα φύλλα ή σύρματα που φέρουν τουλάχιστον τέσσερις ημιδακτυλίους από χαλύβδινο σύρμα προσαρμοσμένους σε αυτά και συγκρατούνται μαζί με χαλύβδινο κάλυμμα. Οι μηχανισμοί μπορεί να ανοίγουν είτε με το τράβηγμα των ημιδακτυλίων είτε με μικρό χαλύβδινο μηχανισμό ώθησης στερεωμένο στο μηχανισμό με δακτυλίους για το δέσιμο φύλλων».

2. Στο άρθρο 1 παράγραφος 2 στοιχείο α) του κανονισμού (ΕΚ) αριθ. 2074/2004 του Συμβουλίου προστίθεται ο κωδικός TARIC «8305 10 00 35» στο κείμενο μέσα σε αγκύλες.

3. Στο άρθρο 1 παράγραφος 2 στοιχείο (β) του κανονισμού (ΕΚ) αριθ. 2074/2004 του Συμβουλίου προστίθεται ο κωδικός TARIC «8305 10 00 34» στο κείμενο μέσα σε αγκύλες.

4. Ο δασμός εισπράττεται για τις εισαγωγές που καταγράφονται σύμφωνα με το άρθρο 2 του κανονισμού (ΕΚ) αριθ. 1434/2007 και το άρθρο 13 παράγραφος 3 και το άρθρο 14 παράγραφος 5 του κανονισμού (ΕΚ) αριθ. 384/96 για τους μηχανισμούς με δακτυλίους για το δέσιμο φύλλων, που αποτελούνται από δύο χαλύβδινα φύλλα ή σύρματα με τουλάχιστον τέσσερις ημιδακτυλίους από χαλύβδινο σύρμα προσαρμοσμένους σε αυτά και συγκρατούνται με χαλύβδινο κάλυμμα, μπορούν να ανοίγουν είτε με το τράβηγμα των ημιδακτυλίων είτε με μικρό χαλύβδινο μηχανισμό ώθησης στερεωμένο στο ΜΔΦ, εκτός από αυτούς που αναφέρονται στο άρθρο 1 του κανονισμού (ΕΚ) αριθ. 2074/2004, πριν την αντκατάστασή του από την παράγραφο 1 και υπάγονται στον κωδικο ΣΟ ex 8305 10 00 (κωδικοί TARIC που εφαρμόζονται μέχρι να τεθεί σε ισχύ ο παρών κανονισμός: ex 8305 10 00 32 και ex 8305 10 00 39) και είναι καταγωγής Λαϊκής Δημοκρατίας της Κίνας.

Άρθρο 2

Τερματίζεται η έρευνα που ξεκίνησε με τον κανονισμό (ΕΚ) αριθ. 1434/2007 της Επιτροπής όσον αφορά την πιθανή καταστρατήγηση των μέτρων αντιντάμπινγκ που επιβλήθηκαν με τον κανονισμό (ΕΚ) αριθ. 2074/2004 του Συμβουλίου στις εισαγωγές ορισμένων μηχανισμών με δακτυλίους για το δέσιμο φύλλων, καταγωγής Λαϊκής Δημοκρατίας της Κίνας, μέσω εισαγωγών ορισμένων μηχανισμών με δακτυλίους για το δέσιμο φύλλων που αποστέλλονται από την Ταϊλάνδη, είτε δηλώνονται ως καταγωγής Ταϊλάνδης είτε όχι, και για την υποβολή των εν λόγω εισαγωγών σε καταγραφή.

Άρθρο 3

Καλούνται οι τελωνειακές αρχές να διακόψουν την καταγραφή των εισαγωγών που επιβλήθηκε με το άρθρο 2 του κανονισμού (ΕΚ) αριθ. 1434/2007 της Επιτροπής.

Άρθρο 4

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ L 56 της 6.3.1996, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου (ΕΕ L 340 της 23.12.2005, σ. 17).

[2] ΕΕ L 22 της 24.1.1997, σ. 1

[3] ΕΕ L 250 της 5.10.2000, σ. 1.

[4] ΕΕ L 359 της 4.12.2004, σ. 11.

[5] Κανονισμός (ΕΚ) αριθ. 1208/2004 του Συμβουλίου (ΕΕ L 232 της 1.7.2004, σ. 1).

[6] ΕΕ L 379 της 24.12.2004, σ. 68.

[7] Κανονισμός (ΕΚ) αριθ. 33/2006 του Συμβουλίου, (ΕΕ L 7 της 12.1.2006, σ.1).

[8] ΕΕ L 320 της 6.12.2007, σ. 23.